Mo godimo ga go rulaganya dikhoso tseno, Setlhopha se se Laolang se ne sa tlhoma Ofisi e e Thusang Baranodi (Translator Help Desk). Fa setlhopha sa baranodi se sa tlhaloganye tshedimosetso ya Seesemane mme se tlhoka thuso, kana se sa tlhomamisege gore mokgwa o o rileng wa go ranola o ka dirisiwa jang mo kgannyeng e e rileng, ba ka romela potso ya bone kwa ofising eno ba dirisa khomputara. Fa potso e le malebana le se se kwadilweng, Ofisi e e Thusang Baranodi e ikgolaganya le motho yo o neng a kokoanya tshedimosetso eo kgotsa yo tota a neng a kwala kgatiso eo. Fa potso eo e arabiwa, karabo ya yone ga e romelelwe fela setlhopha sa baranodi ba ba e boditseng, mme go dirwa gore ditlhopha tsotlhe tsa baranodi mo lefatsheng lotlhe, ba ba ranolang kgatiso eo le bone ba kgone go e bona. Karabo eo e tsenngwa mo thulaganyong nngwe ya khomputara gore moranodi mongwe le mongwe a kgone go e bona. Go dira jalo go dira gore setlhopha sepe fela se se ka tswang se na le bothata jo bo tshwanang jwa thanolo se solegelwe molemo ke kaelo eo.